ความเชื่อมั่นนักลงทุนถดถอย
ธปท.รับสถานการณ์น้ำท่วมกระทบความเชื่อมั่นนักลงทุน ดึงกลับมาได้หรือไม่ขึ้นอยู่การแก้ไขฟื้นฟูเยียวยา
19 ต.ค. 2554

ธปท.รับสถานการณ์น้ำท่วมกระทบความเชื่อมั่นนักลงทุน ดึงกลับมาได้หรือไม่ขึ้นอยู่การแก้ไขฟื้นฟูเยียวยา
นายทรงธรรม ปิ่นโต ผู้อำนวยการ สำนักเศรษฐกิจมหภาค ธนาคารแห่งประเทศไทย (ธปท.) กล่าวว่า สถานการณ์น้ำท่วมที่สร้างความเสียหายให้กับประชาชน ภาคธุรกิจในนิคมอุตสาหกรรมขนาดใหญ่หลายแห่งได้ส่งผลกระทบต่อความเชื่อมั่นของนักลงทุนบ้างแล้ว เพราะสิ่งที่เกิดขึ้นทำให้นักลงทุนกังวลต่อการดำเนินธุรกิจในระยะยาว 
นายทรงธรรม กล่าวว่า สามารถฟื้นความเชื่อมั่นของนักลงทุนโดยเฉพาะนักลงทุนต่างชาติกลับมาได้หรือไม่ขึ้นอยู่กับปัจจัย 3 ด้าน ที่รัฐบาลประกาศจะดำเนินการแก้ คือ การแก้ไขปัญหาเฉพาะหน้า การเยียวยาผลกระทบที่เกิดขึ้น และแผนการฟื้นฟูประเทศระยะยาวที่ต้องติดตาม
“สถานการณ์ที่เกิดขึ้นคงกระทบความเชื่อมั่นนักลงทุนอยู่แล้ว แต่จะมากจะน้อยแค่ไหนขึ้นอยู่กับการดำเนินการของภาครัฐ ส่วนจะส่งผลต่อการตัดสินใจเข้ามาลงทุนใหม่ที่ยังไม่เคยเข้ามาลงทุนในไทยหรือไม่ยังต้องติดตามดู” นายทรงธรรม กล่าว
ปัจจุบัน ธปท.ได้สำรวจความคิดเห็นและความเชื่อมั่นของผู้ประกอบการในภาคธุรกิจทุกเดือน ซึ่งจะแถลงผลการสำรวจในทุกสิ้นเดือน